Drie ‘stropers’ vasDrie vermeende renosterstropers is Dinsdagmiddag deur die Limpopo-polisie in hegtenis geneem toe hulle glo op pad was om ŉ renoster te onthoring. Kol. Ronel Otto, ŉ polisiewoordvoer, sê die verdagtes is Dinsdagmiddag in die Majeje-omgewing van Namakgale, naby Phalaborwa, in hegtenis geneem. “Die polisie het inligting opgevolg van ŉ verdagte voertuig met drie insittendes. ŉ Goeie beskrywing van die voertuig, ŉ groen Toyota Corolla, is deurgegee en die polisie het ŉ padblokkade in die gebied opgestel,” het Otto gesê. Die polisie het die voertuig opgemerk en van die pad af getrek. Die voertuig is deursoek en ŉ 303-jaggeweer met ŉ knaldemper en ammunisie is gevind. Die polisie het ook beslag gelê op ŉ byl en die verdagtes se voertuig. Die verdagtes is onderskeidelik 20, 32 en 43 jaar oud.